《家书至却寄 其一》
清代·郑孝胥

书来意万千，隔此纸一重。持剪手自发，尚恐读易穷。

向来喜夜书，灯花剔幢幢。墨淡字断续，体势殊未工。

实亦无所语，但道无恙侬。欲知许时事，丁宁寻欢悰。

生理本可笑，日对蓬发僮。甚思逐春游，出门成孤踪。

正月月圆时，斜街鼓鼕鼕。二月月圆时，我在官学中。

诗就还独吟，书史颇亦攻。署中时来云，某日当趋公。

赁车便应去，车声何玲珑。友朋有几人，旬馀或相逢。

笑谈破无俚，神情总悤悤。说归渐可厌，画饼饥岂充。

回头看庭树，谁能送飞鸿？

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。